Up-200/99
Natisni
Opravilna št.:
Up-200/99
Datum odločitve:
26. 5. 2000
ECLI:
ECLI:SI:USRS:2000:Up.200.99
Akt:
Ustavna pritožba A. A. - A. zoper sodbo Višjega sodišča v Ljubljani št. I Kp 334/99 z dne 25. 5. 1999 v zvezi s sodbo Okrožnega sodišča v Krškem št. K 43/98 z dne 3. 12. 1998
Izrek:
Ustavna pritožba A. A. - A. zoper sodbo Višjega sodišča v Ljubljani št. I Kp 334/99 z dne 25. 5. 1999 v zvezi s sodbo Okrožnega sodišča v Krškem št. K 43/98 z dne 3. 12. 1998 se zavrže.
Evidenčni stavek:
Ker pritožnik še ni izčrpal vseh pravnih sredstev, ki jih ima na voljo po Zakonu o kazenskem postopku, je bilo treba ustavno pritožbo zavreči.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o kazenskem postopku (ZKP), 420. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
27. 7. 1999
Vrsta odločitve:
sklep
Vrsta rešitve:
zavrženje
Dokument:
US20164
Up-200/99
26.5.2000
S K L E P
Ustavno sodišče je v postopku za preizkus ustavne pritožbe A. A. - A. iz ZPKZ Ž. na seji senata dne 26. maja 2000
s k l e n i l o:
Ustavna pritožba A. A. - A. zoper sodbo Višjega sodišča v Ljubljani št. I Kp 334/99 z dne 25. 5. 1999 v zvezi s sodbo Okrožnega sodišča v Krškem št. K 43/98 z dne 3. 12. 1998 se zavrže.
O b r a z l o ž i t e v
1. Pritožnik vlaga ustavno pritožbo zoper pravnomočno sodbo, s katero je bil spoznan za krivega poskusa kaznivega dejanja umora po 4. točki drugega v zvezi s prvim odstavkom 127. člena v zvezi z 22. členom Kazenskega zakonika (Uradni list RS, št. 63/94 in nasl. - KZ). Izrečena mu je bila kazen dvanajstih let zapora.
Pritožnik predlaga, naj Ustavno sodišče izpodbijani sodbi, "pa tudi sodbo Vrhovnega sodišča, če bo v njegovo škodo," razveljavi in vrne zadevo v novo sojenje. Zatrjuje kršitve 1., 2., 8., 14., 15., 19., od 20. do 23., od 25. do 30., 32., 34. in 35. člena Ustave ter 2., 4., 5., 6., 13. in 14. člena Konvencije o varstvu človekovih pravic in temeljnih svoboščin (Uradni list RS, št. 33/94, MP št. 7/94 - EKČP).
2. Po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se lahko ustavna pritožba vloži šele, ko so izčrpana vsa pravna sredstva. Zoper pravnomočno sodno odločbo in zoper sodni postopek, ki je tekel pred tako pravnomočno odločbo, se sme vložiti zahteva za varstvo zakonitosti (prvi odstavek 420. člena Zakona o kazenskem postopku - Uradni list RS, št. 63/94 in nasl. - ZKP).
3. Iz ustavne pritožbe in njene dopolnitve je razvidno, da je pritožnik ustavno pritožbo vložil še pred odločitvijo o zahtevi za varstvo zakonitosti zoper izpodbijano sodbo pritožbenega sodišča. V skladu z drugim odstavkom 51. člena ZUstS sicer lahko Ustavno sodišče izjemoma obravnava ustavno pritožbo tudi pred izčrpanjem izrednih pravnih sredstev, če so za to izpolnjeni predpisani pogoji. Pritožnik takšne obravnave ni zahteval, zato je Ustavno sodišče pritožbo zaradi neizčrpanosti pravnih sredstev zavrglo.
Glede pritožnikovih navedb, da "se šteje, da podaja to ustavno pritožbo tudi (soobdolženec) B. B.", pa je treba pripomniti, da lahko B., če meni, da so mu bile s sodno odločbo kršene človekove pravice, ob izpolnjevanju predpisanih pogojev sam vloži ustavno pritožbo.
4. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS in prve alinee 52. člena Poslovnika (Uradni list RS, št. 49/98) v sestavi: predsednica dr. Mirjam Škrk ter člana dr. Zvonko Fišer in Lojze Janko.
Predsednica senata
dr. Mirjam Škrk